4 konur greinst með fágætt mein hér á landi Ekki er vitað hvort þær konur sem greinst hafa hér á landi voru með púða í brjóstum sínum . Fjórar konur hér á landi hafa greinst með fágætt eitilfrumukrabbamein sem hugsanlegt er að tengist brjóstapúðum með hrjúfu yfirborði . Ekki er þó vitað hvort konurnar voru með slíka púða í brjóstum sínum . Þetta kemur fram í frétt á vef Krabbameinsfélags Íslands , en fjallað hefur verið um málið í erlendum miðlum í dag . Púðarnir hafa verið græddir í milljónir kvenna um allan heim , en frönskum skurðlæknum hefur verið ráðlagt að hætta notkun þeirra og nota í staðinn brjóstapúða með sléttu yfirborði . Í frétt The Guardian um málið segir , að að minnsta kosti 615 konur sem hafa verið með púða með hrjúfu yfirborði í brjóstum sínum hafi fengið meinið og að minnsta kosti 16 þeirra hafi látist . Meinið nefnist anaplastic large cell lymphoma eða ALCL en umræðuna um hugsanleg tengsl þess við brjóstapúða má rekja aftur til ársins 1997 . Hún styrktist svo árið 2011 þegar yfirvöld , meðal annars í Bretlandi og Bandaríkjunum lögðu áherslu á að bæði heilbrigðisstarfsfólk og fólk sem fengi brjóstapúða væri meðvitað um hugsanleg tengsl við krabbameinið , að því er fram kemur á vef Krabbameinsfélagsins . Auk þeirra fjögurra kvenna sem hafa greinst á Íslandi með ALCL frá árinu 1999 , greindust einnig 23 karlar hér á landi með ALCL á árunum 1989 - 2018 . Franska lyfjastofnunin hyggst boða almenning , heilbrigðisstarfsfólk , rannsakendur og aðra hagsmunaaðila til fundar í byrjun febrúar 2019 þar sem er ætlunin er að fara yfir stöðu þekkingar á hugsanlegum tengslum brjóstapúða við ALCL og gefa álit á málinu . Þar til ályktun af fundinum liggur fyrir mælir franska lyfjastofnunin með því að brjóstapúðar með slétt yfirborð séu notaðir . Á vef Krabbameinsfélagsins kemur fram að erfitt sé að meta tengsl milli brjóstapúða og ALCL vegna þess hve krabbameinið er fátítt og skráningum á notkun og tegundum brjóstapúða er ábótavant . Almennt séu um 85 - 90% allra brjóstapúða með hrjúft yfirborð , en Krabbameinsfélagið hafi ekki getað fengið upplýsingar um hvaða tegund púða sé mest notuð á Íslandi .